**Χαιρετισμός**

**του προέδρου της Κοινοβουλευτικής Επιτροπής Νομικών,**

**κ. Γεώργιου Γεωργίου,**

**σε εκδήλωση του Ανώτατου Δικαστηρίου**

**με θέμα «Δικαίωμα έφεσης»**

Έντιμε κύριε Πρόεδρε και μέλη του Ανώτατου Δικαστηρίου,

Έντιμε κύριε Υπουργέ,

Αγαπητοί συνάδελφοι,

Κατ’ αρχήν θέλω ευχαριστήσω το Ανώτατο Δικαστήριο τόσο για την οργάνωση της σημερινής εκδήλωσης και για την πρόσκληση που απεύθυνε σ’ εμένα ως πρόεδρο της κοινοβουλευτικής επιτροπής Νομικών αλλά και στα μέλη της επιτροπής.

Όπως γνωρίζετε, η Βουλή των Αντιπροσώπων, και ιδιαίτερα η Κοινοβουλευτική Επιτροπή Νομικών, βρίσκονται πάντα παρά τω πλευρώ της δικαστικής εξουσίας, στην προσπάθειά της για αναβάθμιση της δικαιοσύνης στη Δημοκρατία, καθώς και για την επιμόρφωση και ενημέρωση όλων των ενδιαφερομένων σε θέματα απονομής της δικαιοσύνης.

Η σημερινή εκδήλωση επικεντρώνεται σε ένα σημαντικό θέμα το οποίο επηρεάζει ουσιαστικά την απονομή της δικαιοσύνης, όχι μόνο στον τόπο μας αλλά και ανά το παγκόσμιο. Το δικαίωμα έφεσης αποτελεί μέρος του ευρύτερου δικαιώματος πρόσβασης στη δικαιοσύνη, το οποίο έχει αναγνωριστεί ως αναφαίρετο δικαίωμα των πολιτών, από την Ευρωπαϊκή Σύμβαση των Δικαιωμάτων του Ανθρώπου, από το Σύνταγμα της Κυπριακής Δημοκρατίας και από το ευρωπαϊκό κεκτημένο.

Ως εκ τούτου, η δυνατότητα περιορισμού του δικαιώματος έφεσης συνδέεται άμεσα με τη δυνατότητα περιορισμού του δικαιώματος πρόσβασης στη δικαιοσύνη. Αυτό όμως δε σημαίνει κατ’ ανάγκη ότι το δικαίωμα έφεσης είναι απεριόριστο. Μπορεί να αναπτυχθεί σημαντική επιχειρηματολογία τόσο για την αναγκαιότητα επιβολής ορισμένων περιορισμών στο δικαίωμα έφεσης όσο και για τη σημασία της απεριόριστης πρόσβασης στο δικαίωμα αυτό, με επιχειρήματα υπέρ και εναντίον τέτοιων περιορισμών.

Είμαι βέβαιος ότι οι διακεκριμένοι εισηγητές θα φωτίσουν σε βάθος τις δύο θέσεις στο ζήτημα αυτό και θα ενισχύσουν περαιτέρω τον προβληματισμό γύρω από αυτό το θέμα. Περαιτέρω, είμαι πεπεισμένος ότι η σημερινή εκδήλωση θα αποβεί ιδιαίτερα χρήσιμη και εποικοδομητική για όλους εμάς που είμαστε εδώ, αλλά και πολλαπλά χρήσιμη για τη δικαιοσύνη στον τόπο μας.

ΝΚ/ΝΚ